ചില സ്രോതസ്സുകൾ പ്രകാരം ലിങ്കൺ ആദ്യമായി പ്രണയതാത്പര്യം പ്രകടിപ്പിച്ചത് അദ്ദേഹം ആദ്യമായി ന്യൂ സേലമിലേയ്ക്കു കൂടുമാറുന്ന കാലത്തു കണ്ടുമുട്ടിയ ആൻ റട്ട്ലെഡ്ജ് എന്ന വനിതയോടാണെന്നാണ്. ഇതേ സ്രോതസ്സുകൾ 1835 ൽ അവർ തമ്മിൽ സംസർഗ്ഗത്തിലായിരുന്നുവെന്നു സൂചിപ്പിക്കുന്നു; എന്നാൽ ഔപചാരികമായി വിവാഹക്കരാറിലേർപ്പെട്ടിരുന്നുമില്ല. 1835 ഓഗസ്റ്റ് 25-ന്, 22-ആമത്തെ വയസ്സിൽ അവർ ടൈഫോയിഡ് എന്നു സംശയിക്കപ്പെടുന്ന രോഗം പിടിപെട്ടു  മരണമടഞ്ഞു. 1830-കളുടെ ആരംഭത്തിൽ, തന്റെ സഹോദരിയെ സന്ദർശിക്കുവാനെത്താറുണ്ടായിരുന്ന കെന്റക്കിയിൽ നിന്നുള്ള മേരി ഓവൻസിനെ അദ്ദേഹം പരിചയപ്പെട്ടു.

1836 അവസാനത്തിൽ ന്യൂ സേലമിലേയ്ക്കു മടങ്ങി വരുകയാണെങ്കിൽ മേരിയുമായി ഒത്തുകല്ല്യാണം നടത്താമെന്ന് ലിങ്കൺ വാക്കുകൊടുക്കുകയും തദനുസരണം മേരി 1836 നവംബറിൽ സേലമിലേയ്ക്കു തിരികെ വരുകയും അദ്ദേഹം അവരുമായി  ഒരുകാലത്തു പ്രണയത്തിലാകുകയും ചെയ്തിരുന്നു. എന്നിരുന്നാലും തമ്മിലുള്ള ബന്ധത്തെക്കുറിച്ച് രണ്ടുപേരും ഒരു പുനർവിചിന്തനം നടത്തുകയും 1837 ആഗസ്റ്റ് മാസത്തിൽ താനുമായുള്ള ബന്ധം മേരിയായിട്ട് അവസാനിപ്പിച്ചാൽപ്പോലും താൻ ഒരിക്കലും കുറ്റപ്പെടുത്തുകയില്ല എന്ന് ലിങ്കൺ മേരിക്ക് ഒരു കത്തെഴുതുകയും ചെയ്തു. അവർ ഈ കത്തിന് ഒരിക്കലും മറുപടിയെഴുതുകയുണ്ടായില്ല, അങ്ങനെ ഈ പ്രണയബന്ധം അവസാനിക്കുകയും ചെയ്തു. 

1840-ൽ കെന്റക്കിയിലെ ലെക്സിങ്ടണിലെ ഒരു അടിമത്തവാദ കുടുംബത്തിലെ അംഗമായിരുന്ന മേരി ടോഡുമായി ലിങ്കന്റെ വിവാഹനിശ്ചയം നടത്തിയിരുന്നു. 1839 ഡിസംബറിൽ അവർ ഇല്ലിനോയിയിലെ സ്പ്രിങ്ഫീൽഡിൽവച്ചു കണ്ടുമുട്ടുകയും അടുത്ത ഡിസംബർ മാസത്തിൽ വിവാഹനിശ്ചയത്തിലേർപ്പെടുകയുമാണു ചെയ്തത്.  1841 ജനുവരി 1-ന് നിശ്ചയിക്കപ്പെട്ടിരുന്ന വിവാഹം ലിങ്കൺ മുൻകയ്യെടുത്തു രണ്ടുപേരും പിന്മാറിയതിനാൽ റദ്ദാക്കപ്പെട്ടു. പിന്നീട് ഒരു വിരുന്നിന്റെ ഭാഗമായി അവർ വീണ്ടും കണ്ടുമുട്ടുകയും 1842 നവംബർ 4 ന് മേരിയുടെ വിവാഹിതയായ സഹോദരിയുടെ  സ്പ്രിങ്ഫീൽഡ് ഹർമ്മ്യത്തിൽവച്ചു വിവാഹിതരാകുകയും ചെയ്തു. വിവാഹത്തിനായി ഒരുങ്ങുന്ന സമയത്ത് അദ്ദേഹത്തിൽ ഉത്‌ക്കണ്‌ഠയുണ്ടാകുകയും എവിടെ പോകുന്നുവെന്നുള്ള ചോദ്യത്തിന് ‘നരകത്തിലേയ്ക്ക് എന്നു ഞാൻ കരുതുന്നു’ എന്നായിരുന്ന അദ്ദേഹത്തിന്റെ മറുപടി.  1844 ൽ, ദമ്പതികൾ ലിങ്കണിന്റെ നിയമ കാര്യാലയത്തിനു സമീപം സ്പ്രിംഗ്ഫീൽഡിൽ ഒരു വീടു വാങ്ങി. മേരി ടോഡ് ലിങ്കൺ പലപ്പോഴും ഒരു ബന്ധവിന്റേയോ അല്ലെങ്കിൽ ജോലിക്കാരിയായി പെൺകുട്ടിയുടേയോ സഹായത്തോടെ വീടുപുലർത്തി.

പലപ്പോഴും കുടുംബത്തിൽ അസാന്നിദ്ധ്യത്താൽ ശ്രദ്ധേയനായിരുന്ന അദ്ദേഹം ഒരു വാത്സല്യവാനായ ഭർത്താവും നാലുകുട്ടികളുടെ പിതാവുമായിരുന്നു. റോബർട്ട് ടോഡ് ലിങ്കൺ 1843 ലും എഡ്വാർഡ് ബാക്കർ ലിങ്കൺ (എഡ്ഡി) 1846 ലും ജനിച്ചു. ക്ഷയരോഗമെന്ന് കരുതപ്പെടുന്ന രോഗത്താൽ 1850 ഫെബ്രുവരി 1 ന് എഡ്വാർഡ് സ്പ്രിംഗ്ഫീൽഡിൽവച്ചു മരണമടഞ്ഞു. “വില്ലീ” ലിങ്കൺ 1850 ഡിസംബർ 21 നു ജനിക്കുകയും  1862 ഫെബ്രുവരി 20 ന് ജ്വരം ബാധിച്ചു മരിക്കുകയും ചെയ്തു. ലിങ്കന്റെ നാലാമത്തെ പുത്രനായിരുന്ന തോസ് “ടാഡ്” ലിങ്കൺ 1853 ഏപ്രിൽ 4 നു ജനിക്കുകയും 1871 ജൂലൈ 16 ന് 18 ആമത്തെ വയസിൽ ഹൃദയസംബന്ധമായ തകരാറിനെത്തുടർന്നു മരണമടയുകയും ചെയ്തു. റോബർട്ട് മാത്രമാണ് ലിങ്കന്റെ കുട്ടികളിൽ പ്രായപൂർത്തിയെത്തിയതും കുട്ടികളുണ്ടായിരുന്നയാളും. ലിങ്കന്റെ സന്തതിപരമ്പരയിലെ അവസാനത്തെയാളായിരുന്ന പ്രപൗത്രൻ‌ റോബർട്ട് ടോഡ് ലിങ്കൺ ബെൿവിത്ത് 1985 ൽ മരണമടഞ്ഞിരുന്നു.  ലിങ്കൺ ദമ്പതിമാർക്ക് കുട്ടികളെ ഏറെ ഇഷ്ടമായിരുന്നു, കുട്ടികളിൽ കർശനനിയന്ത്രങ്ങൾ അടിച്ചേൽപ്പിച്ചിരുന്നുമില്ല.

മാതാപിതാക്കളിൽ കുട്ടികളുടെ മരണം ആഴത്തിലുള്ള സ്വാധീനം ചെലുത്തി. അബ്രഹാം ലിങ്കൺ ഇക്കാലത്ത് ക്ലിനിക്കൽ ഡിപ്രഷൻ എന്നറിയപ്പെടുന്ന "വിഷാദം" കൊണ്ടു ക്ലേശിച്ചിരുന്നു . പിൽക്കാല ജീവിതത്തിൽ മേരി തന്റെ ഭർത്താവിന്റേയും മക്കളുടേയും നഷ്ടപ്പെട്ടതിൽ മാനസിക സമ്മർദ്ദത്തിലാകുകയും 1875-ൽ റോബർട്ട് ലിങ്കൺ അവരെ താൽക്കാലികമായി ഒരു മാനസികാരോഗ്യ സംരക്ഷണകേന്ദ്രത്തിൽ താൽക്കാലികമായി അധിവസിപ്പിക്കുകയും ചെയ്തിരുന്നു.

ലിങ്കന്റെ ഭാര്യാപിതാവും ടോഡ് കുടുംബത്തിലെ മറ്റുള്ളവരും അടിമവ്യാപാരികളോ അടിമകളുടെ ഉടമകളോ ആയിരുന്നു. ലിങ്കൺ ടോഡ്സ് കുടുംബവുമായി അടുത്തു സഹകരിക്കുകയും അദ്ദേഹവും കുടുംബവും ഇടയ്ക്കിടെ ലെക്സിങ്ടണിലെ ടോഡ് എസ്റ്റേറ്റ് സന്ദർശിക്കുകയും ചെയ്തിരുന്നു. അമേരിക്കയുടെ പ്രസിഡന്റു പദവിയിലിരിക്കുമ്പോൾ, മേരി പലപ്പോഴും ലിങ്കണ് ഭക്ഷണം പാചകം ചെയ്തു നല്കിയിരുന്നു. സമ്പന്നകുടുംബത്തിൽ വളർന്നതിനാൽ  അവളുടെ പാചകം വളരെ ലളിതമായതും എന്നാൽ ലിങ്കന്റെ അഭിരുചികളെ തൃപ്തിപ്പെടുത്തുന്നതുമായിരുന്നു,  പ്രത്യേകിച്ച്, ഇറക്കുമതി ചെയ്ത ചിപ്പിയിറച്ചിയുടെ പാചകത്തിൽ.

വ്യക്തിജീവിതം
വിവാഹം, കുട്ടികൾ എന്നിവ
കുട്ടിക്കാലം - വിദ്യാഭ്യാസം
ആദ്യകാല ജോലി, പൗരസേനയിലെ സേവനം എന്നിവ